Predkladacia správa
k doplneniu doložky o prednosti medzinárodnej zmluvy pred zákonmi Slovenskej republiky k návrhu na uzavretie Zmluvy medzi Slovenskou republikou a Poľskou republikou o zmenách priebehu štátnej hranice a schválení hraničnej dokumentácie

	Návrh na uzavretie Zmluvy medzi Slovenskou republikou a Poľskou republikou o zmenách priebehu štátnej hranice a schválení hraničnej dokumentácie bol prerokovaný vládou Slovenskej republiky pod číslom 624/2001. Vláda Slovenskej republiky uvedený materiál schválila svojím uznesením č. 94 zo dňa 31. januára 2001. Uvedenú zmluvu v Starej Ľubovni dňa 29. júla 2002 podpísal za slovenskú stranu vtedajší minister vnútra Ivan Šimko a za poľskú stranu minister vnútra a administrácie Krzysztof Janik.

	V čase podpísania prv uvedenej zmluvy bol platný a účinný ústavný zákon č. 90/2001 Z.z., ktorým bol novelizovaná Ústava Slovenskej republiky a ktorá vo svojom článku 7 ods. 5 vytvára kategóriu tzv. prednostných medzinárodných zmlúv a medzi ktoré patrí aj táto zmluva. Odzrkadľujúc túto skutočnosť a na základe prijatých zmien a doplnení legislatívnych pravidiel vlády Slovenskej republiky, ktoré boli schválené uznesením vlády Slovenskej republiky č. 1130 z 28. novembra 2001 (článok 19a ods. 2) predkladáme ku schválenému materiálu doplnok - doložku o prednosti medzinárodnej zmluvy pred zákonmi Slovenskej republiky.